ТЕРИ БИСОН

НАТИСНИ АНА

Превод от английски: Емануел Икономов, 1992

chitanka.info

ДОБРЕ ДОШЛИ ПРИ СВЕТКАВИЧНАТА КАСА

1342 АВТОМАТА ВИ ОБСЛУЖВАТ ИЗ ЦЕЛИЯ ГРАД МОЛЯ, ВЪВЕДЕТЕ КРЕДИТНАТА СИ КАРТА

БЛАГОДАРЯ

МОЛЯ, ВЪВЕДЕТЕ КРЕДИТНИЯ СИ НОМЕР

БЛАГОДАРЯ

МОЛЯ, ИЗБЕРЕТЕ ЖЕЛАНАТА УСЛУГА:

¤ ВНАСЯНЕ

¤ ТЕГЛЕНЕ

¤ БАЛАНС

¤ ПРОГНОЗА ЗА ВРЕМЕТО

— Прогноза за времето?

— Проблем ли има, Еми?

— Откога тези машини дават прогноза за времето?

— Навярно е някой нов модел. Просто вземи парите. Часът е 6:22 и ще закъснеем.

ТЕГЛЕНЕ

БЛАГОДАРЯ

ТЕГЛЕНЕ ОТ:

¤ СПЕСТОВЕН ВЛОГ

¤ РАЗПЛАЩАТЕЛЕН ВЛОГ

¤ КРЕДИТНА ЛИНИЯ

¤ ДРУГИ

РАЗПЛАЩАТЕЛЕН ВЛОГ

БЛАГОДАРЯ

МОЛЯ, ИЗБЕРЕТЕ ЖЕЛАНАТА СУМА:

¤ 20 ДОЛАРА

¤ 60 ДОЛАРА

¤ 100 ДОЛАРА

¤ 200 ДОЛАРА

60 ДОЛАРА

60 ДОЛАРА ЗА КИНО?

— Брюс, ела да видиш това тук!

— Емили, часът е 6:26. Филмът започва в 6:41.

— Откъде знае касовият автомат, че отиваме на кино?

— За какво говориш? Сърдиш се, че ти трябва да изтеглиш парите ли? Какво мога да направя, след като една машина ми изяде картата?

— Няма значение. Ще опитам пак.

60 ДОЛАРА

60 ДОЛАРА ЗА КИНО?

— Отново пита същото.

— Какво пита?

— Брюс, ела да видиш това.

— 60 долара за кино?

— Тегля пари и за вечеря. В крайна сметка това е моят рожден ден, дори и когато трябва сама да планирам цялото му празнуване. Въобще не включвам тегленето на парите, с които да платя за него.

— Не мога да го повярвам. Ти се сърдиш, защото някаква машина ми изяде картата.

— Забрави го. Въпросът е откъде знае касовият автомат, че отиваме на кино?

— Емили, часът е 6:29. Просто натисни Enter и да тръгваме.

— Добре, добре.

КАКЪВ Е МЪЖЪТ С ЧАСОВНИКА?

¤ ПРИЯТЕЛ

¤ СЪПРУГ

¤ РОДНИНА

¤ ДРУГО

— Брюс!

— Емили, часът е 6:30. Просто вземи парите и да тръгваме.

— Сега ме пита за теб.

— 6:31!

— Добре!

ДРУГО

— Извинете, бихте ли имали нещо против да…

— Вижте какво, с тази машина тук си имаме проблем. Надолу по улицата има друг касов автомат, ако наистина бързате толкова много.

— Брюс! Защо трябва да си груб?

— Забрави го, той си отиде.

БЛАГОДАРЯ

КАКВО БИ ЖЕЛАЛА:

¤ ВНАСЯНЕ

¤ ТЕГЛЕНЕ

¤ БАЛАНС

¤ ПРОГНОЗА ЗА ВРЕМЕТО

— Откъде знае, че имам рожден ден?

— Господи, Еми, навярно е записано върху кредитната ти карта или нещо подобно. Сега е 6:34 и точно след седем минути… Какво, по дяволите, е това?

Прогноза за времето?

— Тъкмо това се опитвах да ти кажа.

— Нали няма да го натиснеш?

— Защо не?

ПРОГНОЗА ЗА ВРЕМЕТО

БЛАГОДАРЯ

ИЗБЕРЕТЕ ЖЕЛАНОТО ВРЕМЕ:

¤ ХЛАДНО И ОБЛАЧНО

¤ ЯСНО И МЕКО

¤ ЛЕК СНЯГ

¤ ЛЕК ДЪЖД

— Еми, ще престанеш ли да си играеш?

ЛЕК ДЪЖД

— Дъжд? На рождения ти ден?

— Само лек дъждец. Просто искам да видя дали работи. Тъй или иначе отиваме на кино.

— Надали преди да се измъкнем оттук.

ИДЕАЛНО ВРЕМЕ ЗА КИНО

КАКВО ЖЕЛАЕТЕ:

¤ ВНАСЯНЕ

¤ ТЕГЛЕНЕ

¤ БАЛАНС

¤ ПУКАНКИ

— Еми, тази машина е направо побъркана!

— Знам. Чудя се дали ще даде и масло.

— Часът е 6:36. Просто натисни Теглене и да се махаме оттук. Остават пет минути до започването на филма.

ТЕГЛЕНЕ

БЛАГОДАРЯ

ТЕГЛЕНЕ ОТ:

¤ СПЕСТОВЕН ВЛОГ

¤ РАЗПЛАЩАТЕЛЕН ВЛОГ

¤ КРЕДИТНА ЛИНИЯ

¤ ДРУГИ

— Извинете, да не би да отивате на „Позлатеният дворец на греха“?

— По дяволите! Този се върна.

— Току-що бях в киното и открих, че във вестника началният час е отпечатан погрешно. Според касата на киното филмът започва в 6:45, така че имате девет минути.

— Мислех, че сте отишли при другия автомат.

— Там има опашка и не исках да стоя отвън на дъжда.

— Дъжд? Брюс, виж!

— Съвсем лек дъждец. Но съм облякъл новия си костюм.

ДРУГИ

— Емили, часът е 6:37, а ти натискаш Други?

— Не искаш ли да разбереш какво друго може да прави тази машина?

— Не!

БЛАГОДАРЯ

ИЗБЕРЕТЕ ДРУГА СМЕТКА:

¤ ЕНДРЮ

¤ АНА

¤ БРЮС

— Кои, по дяволите, са Ендрю и Ана? И как, дявол да ги вземе, се появи моето име тук?

— Ти ми каза, че машината е изяла кредитната ти карта.

— Това беше… друга машина.

— Извинете. Ана е годеницата ми. Е, беше. Почти. Така мислех.

— Пак ли ще се натрапвате?

— Чакай! Вие трябва да сте…

— Ендрю. Ендрю П. Клейбърн III. Вие сте Емили. А той трябва да е…

— Той е Брюс. Не му обръщайте внимание, ако е малко недодялан.

— Недодялан!

БРЮС

— Хей, това е моята сметка, Емили. Нямаш право да натискаш Брюс!

— Защо не? Ти каза, че си искал да платиш вечерята и киното, но машината ти изяла картата. Нека да го направим така тогава.

НАПРАВИ ГО, ЕМИЛИ

МОЛЯ, ИЗБЕРЕТЕ ЖЕЛАНАТА СУМА:

¤ 20 ДОЛАРА

¤ 60 ДОЛАРА

¤ 100 ДОЛАРА

¤ 200 ДОЛАРА

60 ДОЛАРА

СЪЖАЛЯВАМ. НАЛИЧНАТА СУМА Е НЕДОСТАТЪЧНА.

ИСКАТЕ ЛИ ДА ОПИТАТЕ 20 ДОЛАРА?

20 ДОЛАРА

СЪЖАЛЯВАМ. НАЛИЧНАТА СУМА Е НЕДОСТАТЪЧНА.

ИСКАТЕ ЛИ ПРОВЕРКА НА БАЛАНСА?

— Не!

ДА

БАЛАНСЪТ НА БРЮС Е: 11.78 ДОЛАРА

ИЗНЕНАДАНА ЛИ СТЕ?

— Изненадана ли? Бясна съм! Какво празнуване на рожден ден! Не си имал достатъчно пари да платиш дори киното, камо ли вечерята! И ме излъга.

— Извинете, рожден ден ли имате? Днес е и моят рожден ден!

— Стойте настрана от това, Ендрю, или каквото там ви беше проклетото име.

— Не бъди вулгарен, Брюс. Той има абсолютно законно право да ми пожелае честит рожден ден.

— Той не ти желае честит рожден ден, той се натрапва в живота ми.

— Емили, позволи ми да ти пожелая много щастие за рождения ден.

— И на тебе, Ендрю, също много щастие.

— Освен това е мръсник.

МОЛЯ, БЕЗ ОБИДИ

ИСКАТЕ ЛИ ПРОВЕРКА НА ДРУГ БАЛАНС?

¤ БРЮС

¤ ЕМИЛИ

¤ ЕНДРЮ

¤ АНА

— Ана твоята приятелка ли е?

— Беше. Тя току-що ме отблъсна за последен път.

— Това е ужасно! На рождения ти ден? Ендрю, знам как точно се чувстваш.

— На практика и двамата сте мръсници!

МОЛЯ, БЕЗ ОБИДИ

ЕМИЛИ И ЕНДРЮ,

ПОЗВОЛЕТЕ МИ ДА ВИ ДАРЯ С ВЕЧЕРЯ ЗА РОЖДЕНИЯ ДЕН И ПОСЕЩЕНИЕ НА КИНО

— Сто долара! Ендрю, виж!

— Казва, че ни ги дарява. Вземи ги, Емили.

— Можеш да ме наричаш Еми.

— Не мога да го повярвам!

— По-добре да побързаме. Извинявай, Брюс, стари друже, знаеш ли колко е часът?

— 6:42. Мръсник.

— Ако изтичаме, ще хванем прожекцията в 6:45. А после, какво ще кажеш за „Лукавия Пит“?

— Обожавам мексиканските ресторанти!

МОЛЯ, ИЗВАДЕТЕ КАРТАТА СИ

НЕ ЗАБРАВЯЙТЕ ДА ОПИТАТЕ ЧЕРНАТА ФАХИТА

— Мръсници сте вие и тримата! Не мога да го повярвам. Тя тръгна с него!

ДОБРЕ ДОШЛИ ПРИ СВЕТКАВИЧНАТА КАСА

1342 АВТОМАТА ВИ ОБСЛУЖВАТ ИЗ ЦЕЛИЯ ГРАД

МОЛЯ, НЕ РИТАЙТЕ МАШИНАТА

— Върви по дяволите!

МОЛЯ, ВЪВЕДЕТЕ КРЕДИТНАТА СИ КАРТА

— По дяволите.

ДАВАЙ, БРЮС

КАКВО ИМАШ ДА ГУБИШ?

БЛАГОДАРЯ

В КРАЙНА СМЕТКА НЕ БЕШЕ „ИЗЯДЕНА“, НАЛИ?

— Знаеш, че не беше. Копеле.

МОЛЯ, БЕЗ ОБИДИ

КАКВО ЖЕЛАЕТЕ:

¤ СЪЧУВСТВИЕ

¤ ОТМЪЩЕНИЕ

¤ ПРОГНОЗА ЗА ВРЕМЕТО

¤ АНА

— Извинете.

— Господи, мадам, престанете да тропате по вратата. Знам, че вали. Ужасно. Няма да ви пусна вътре. Това е касов автомат, а не подслон за бездомни. Трябва да имате кредитна карта или нещо такова. Какво казахте?

— Казах да млъкнете и да натиснете Ана.

Издание: Списание „Фантастични истории“, бр.3/1992

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Допълнителна информация

Заслуги